text: তরুণ প্রকৌশলীদের কল্পনায় লেকের শহর ঢাকা - The Prominent
  তরুণ প্রকৌশলীদের কল্পনায় লেকের শহর ঢাকা
  প্রতিবছর বাংলাদেশ প্রকৌশল বিশ্ববিদ্যালয়ের (বুয়েট) স্থাপত্য বিভাগের শেষবর্ষের শিক্ষার্থীরা তাদের কোর্সের অংশ হিসেবে বিভিন্ন নকশা উপস্থাপন করে থাকে। যেখানে ঢাকা শহর থেকে শুরু করে গ্রামের স্থাপত্য সংক্রান্ত অনেক সমস্যার সমাধান দেওয়ার চেষ্টা করেন তরুণরা।
  বুয়েটের তাদের তরুণদের এসব উদ্ভাবনী নকশা নিয়ে প্রথমবারের মতো মেলার আয়োজন করেছে। শিল্পকলা একাডেমিতে আয়োজিত এ মেলায় কেবল ঢাকা শহর নয়, দেশের বনভূমি, গ্রাম, হাটবাজারের মতো নানা বিষয় নিয়ে তরুণদের পরিকল্পনাগুলো নকশার মাধ্যমে তুলে ধরা হয়।
  বুয়েটের স্থাপত্য বিভাগের বিভাগীয় প্রধানের মতে, প্রতিবছর তাঁদের বিভাগ থেকে অন্তত ৫০টি নকশা উপস্থাপন করা হয়। আর এসব নকশা অনুসরণ করলে দেশের সমস্যার সমাধানে বিদেশিদের ডাকার আর তেমন প্রয়োজনই পড়বে না।
  তরুণদের উদ্ভাবিত এমনই একটি প্রকল্প হাতিরঝিল প্রকল্প। হাতিরঝিল প্রকল্প কেবল যে ঢাকাবাসীকে নানাভাবে সুবিধা দিচ্ছে তা নয়, বরং এই প্রকল্পটি ঢাকার সবচেয়ে দৃষ্টিনন্দন একটি স্থানে পরিণত হয়েছে।
  এ ছাড়া বুয়েটের স্থাপত্য বিভাগের শিক্ষার্থীরা বস্তি নিয়ে এমন একটি নকশা তৈরি করেছেন, যেখানে তাঁরা দেশীয় সস্তা উপকরণ এমনভাবে ব্যবহার করেছেন যাতে এসব ঘরবাড়ি গরিবের আওতার মধ্যে থাকে। এ ছাড়া আরেকটি নকশার মাধ্যমে শিক্ষার্থীরা প্রমাণ করেছেন যে সদিচ্ছা থাকলে এখনো ঢাকার জলাধারগুলোকে কেবল উদ্ধার করাই সম্ভব নয়, সেগুলোকে সংযুক্ত করে পুরো ঢাকাকে লেকের শহর বানানো সম্ভব।
  তরুণদের এসব উদ্ভাবনী প্রচেষ্টা দেখে সৌদি আরবের দাম্মাম বিশ্ববিদ্যালয়ের স্থাপত্য বিভাগের শিক্ষক বললেন, দেশের সমস্যা দেশের তরুণরা দেশীয় কায়দায় সমাধান দেওয়ার চেষ্টা করছেন, আর সেটাই হতে পারে প্রকৃত সমাধান।